މުސީބާތް ޖެހިފައިވާ ތިން މީހަކު އިމްތިޙާނު ކުރެއްވުން |\nބަނޫ އިސްރާއީލް މީހުންގެ ތެރޭގައި މުސީބާތް ޖެހިފައިވާ ތިން މީހަކު ތިއްބެވެ. އޭގެ ތެރެއިން އެކަކީ ދެލޯ ކަނުވެފައިވާ މީހެކެވެ. އަނެކަކަކީ ބޮލުން އިސްތަށި ފައިބައިފައިވާ މީހަކެވެ. އަދި އަނެކަކަކީ ބަރަސްބަލި ޖެހިފައިވާ މީހެކެވެ. ފަހެ މާތްﷲ ސވއ މިބައިމީހުން އިމްތިހާނު ކުރެއްވުމަށް އިރާދަކުރައްވައި މިބައިމީހުންގެ ގާތަށް އިންސާނެއްގެ ސިފައިގައި މަލާއިކަތަކު ފޮނުއްވެވިއެވެ.\nފަހެ ބަރަސްބަލި ޖެހިފައިވާ މީހާގެ ގާތަށް އެކަލޭގެފާނު ވަޑައިގެން ވިދާޅުވިއެވެ. "ތިބާ އެންމެ ބޮޑަށް ބޭނުންވަނީ ކޮންކަމެއް ހެއްޔެވެ؟" އޭނާ ދެންނެވިއެވެ. "އަހަރެން އެންމެ ބޭނުންވަނީ އަހަރެންގެ ގައިގެ ހަންގަނޑުގެ ކުލަ ރީތިވެ ރަނގަޅުވުމަށެވެ. އަދި މީސްތަކުން އެކަމާ ހުރެ އަހަރެންނަށް ނަފްރަތުކުރާ މިބަލި ފިލައި ދިޔުމެވެ." ދެންފަހެ އެކަލޭގެފާނު އޭނާގެ ގައިގައި އަތްޕުޅު ބީއްސަވާލެއްވިއެވެ. އަދި ވަގުތުން އޭނާގެ ގައިގައި ހުރި ފަކުރުވެރި ބަލިމަޑުކަން ފިލައި ހިނގައްޖެވެ. އަދި ގައިގެ ކުލަވެސް އަލިވެއްޖެއެވެ. ދެން އެކަލޭގެފާނު އޭނާއާ ސުވާލު ކުރެއްވިއެވެ. "މުދަލުގެ ތެރެއިން ތިބާ އެންމެ ބޭނުމީ ކޮންއެއްޗެއް ހެއްޔެވެ؟" އޭނާ ޖަވާބުގައި ބުންޏެވެ. "ޖަމަލު (ނުވަތަ ގެރި) އެވެ." (ބޮލުން އިސްތަށި ފައިބާފައި ހުރި މީހާއާއި ބަރަސްބަލި ޖެހިފައިވާ މީހާގެ ތެރެއިން ޖަމަލު ނުވަތަ ގެރިއަށް އެދިފައިވަނީ ސީދާ ކާކުކަމާ މެދު އިޚްތިލާފު އުފެދިފައިވެއެވެ.) އެހެންކަމުން ބަރަސްބަލި ޖެހިފައިވީ މީހާއަށް މާބަނޑު އަންހެން ޖަމަލެއް ދެއްވިއެވެ. އަދި އޭނާއަށް ވިދާޅުވިއެވެ. "ﷲ ތިބާގެ ތިޔަ ޖަމަލުގައި ބަރަކާތް ލައްވާށިއެވެ!"\nދެން ބޮލުން އިސްތަށި ފައިބައިފައި ހުރި މީހާގެ ގާތަށް އެކަލޭގެފާނު ވަޑައިގެން ވިދާޅުވިއެވެ. "ތިބާ އެންމެ ބޭނުންވަނީ ކޮންކަމެއް ހެއްޔެވެ؟" އޭނާ ދެންނެވިއެވެ. "އަހަރެން ބޭނުމީ ރީތި އިސްތަށިގަނޑެކެވެ. އަދި އަހަރެން ދެކެ މީސްތަކުން ފޫހިވެ ނަފްރަތުކުރާ މިބަލިމަޑުކަން ފިލައިދިޔުމެވެ." ފަހެ އެކަލޭގެފާނު އޭނާގެ ގައިގައި އަތްޕުޅު ބީއްސަވާލެއްވިއެވެ. އަދި އޭނާގެ ބަލި ވަގުތުން ފަސޭހަވެ ރީތި އިސްތަށިގަނޑެއް އޭނާއަށް ލިބުނެވެ. ދެން އެކަލޭގެފާނު އޭނާ ގާތު އެއްސެވިއެވެ. "މުދަލުގެ ތެރެއިން ތިބާ އެންމެ ބޭނުމީ ކޮން މުދަލެއް ހެއްޔެވެ؟" އޭނާ ދެންނެވިއެވެ.. "ގެރިއެކެވެ" ފަހެ އެކަލޭގެފާނު އޭނާއަށް މާބަނޑު އަންހެން ގެރިއެއް ދެއްވިއެވެ. އަދި ވިދާޅުވިއެވެ. "ﷲ ކަލޭގެ ތިމުދަލުގައި ބަރަކާތް ލައްވާށިއެވެ!"\nއެއަށްފަހު ލޯފަން މީހާގެ ގާތަށް އެކަލޭގެފާނު ވަޑައިގަތެވެ. އަދި އޭނާއަށް ވިދާޅުވިއެވެ. "ތިބާ އެންމެ ބޭނުންވަނީ ކޮން ކަމެއްހެއްޔެވެ؟" އޭނާ ޖަވާބުގައި ދެންނެވިއެވެ. "އަޅުގަނޑު އެންމެ ބޭނުމީ ﷲ އަޅުގަނޑުގެ ލޮލުގެ ފެނުން އަނބުރާ ދެއްވެވުމެވެ. އަދި އެ ދެ ލޮލުން އަޅުގަނޑު މީސްތަކުން ދުށުމެވެ." ފަހެ އެކަލޭގެފާނު އޭނާގެ ލޮލުގައި އަތްޕުޅު ބީއްސަވާލެއްވިއެވެ. އަދި ﷲ އޭނާގެ ލޮލުގެ ފެނުން އޭނާއަށް އަނބުރާ ދެއްވެވިއެވެ. ދެން އެކަލޭގެފާނު އޭނާއާ ސުވާލު ކުރެއްވިއެވެ. "ތިބާ އެންމެ ބޭނުމީ ކޮން ކަހަލަ މުދަލެއްތޯއެވެ؟" އޭނާ ޖަވާބުގައި ބުންޏެވެ. "ބަކަރިއެކެވެ." ދެން އެކަލޭގެފާނު އޭނާއަށް މާބަނޑު ބަކަރިއެއް ނުވަތަ ވިހައިގެން އޮތް ބަކަރިއެއް ދެއްވިއެވެ.\nފަހެ އެ ދެ މީހުންނަށް ދެއްވި ޖަމަލާއި ގެރިއާއި އަދި މީނާއަށް ދެއްވި ބަކަރި ވިހައި އެތަކެތި އެތައް ގުނައަކަށް އިތުރުވެގެން ދިޔައެވެ. އެކަކު އަތުގައި ބޮޑު ވާދީއެއް ފުރޭހާ ގިނަ ގެރި ހުއްޓެވެ. އަނެކަކު އަތުގައި ބޮޑު ވާދީއެއް ފުރޭހާ ޖަމަލު ހުއްޓެވެ. އަނެކަކު އަތުގައި ބޮޑު ވާދީއެއް ފުރޭހާ ބަކަރި ހުއްޓެވެ.\nމިހުރިހާ ކަމަކަށް ފަހުގައި އެކަލޭގެފާނު އެ ބަރަސްބަލި ޖެހިފައިވާ މީހާގެ ގާތަށް ނިކަމެތި މީހެއްގެ ސިފަ ޖެހިގެން ކުރިން އޭނާ ހުރި ހާލަތުގައި ބަރަސްބަލި ޖެހިފައިވީ މީހެއްގެ ސިފައިގައި ވަޑައިގަތެވެ. އަދި އޭނާއަށް ވިދާޅުވިއެވެ. "އަހަރެންނަކީ އެކަނިވެރި ނިކަމެތި މިސްކީނަކީމެވެ. ދަތުރުމަތީގައި ހާލުގައިޖެހި ކާނެބޯނެ ފަދަވެސް ނެތެވެ. ﷲ ފިޔަވައި އަހަންނަށް ޖެހިފައިވާ ބޭނުން ފުއްދައިދޭނެ އެހެން ފަރާތެއް ނުވެއެވެ. ދެން ތިބާގެ އެހީތެރިިކަމަށް އެދުން ނޫން ގޮތެއް ނެތެވެ. ތިބާއަށް ތި ރިވެތި ކުލައާއި ހަންގަނޑާއި އަދި ތިހާ ބައިވަރު މުދާ ދެއްވި ފަރާތުގެ ހައްޤުގައި ބުނަމެވެ. އަހަރެން މި ދަތުރުގައި ސަވާރުވުމަށް ތިބާގެ އަތުން ޖަމަލެއް ދީބަލާށެވެ. އޭރުން އަހަރެންނަށް އަހަރެންގެ މަންޒިލަށް ދެވިދާނެއެވެ." އެމީހާ ޖަވާބުގައި ބުންޏެވެ. "އަހަރެން (އޭގެން) އަދާކުރަންޖެހޭ ބައިވަރު ހައްޤުތައް އެބަހުއްޓެވެ. އެހެންކަމުން ޖަމަލެއް ދެވޭކަށް ނެތެވެ." ފަހެ އެކަލޭގެފާނު ވިދާޅުވިއެވެ. "އަހަން މީގެ ކުރިންވެސް ތިބާ ދުށް ހަނދާންވެއެވެ. ތިބާއަކީ ކުރިން ބަރަސްބަލި، ޖެހި އެކަމުގެ ސަބަބުން މީސްތަކުން ތިބާއާ މެދު ފަކުރުހީވެ އެކަނިވެރިވެފައިވި ނިކަމެތި ފަޤީރުމީހާ ނޫންހެއްޔެވެ؟ ފަހެ ﷲ ތިބާއަށް ތިހާބޮޑު މުދާވެރިކަން ދެއްވެވީއެއް ނޫންހެއްޔެވެ؟" އެމީހާ ޖަވާބުގައި ބުންޏެވެ. "ތިބުނި ވާހަކަތައް މުޅިން ރަނގަޅެއް ނޫނެވެ. މި މުދާތަކަކީ އަހަރެންގެ ކާބަފައިންގެ ފަރާތުން ވާރުތަވެފައިވާ މުދާތަކެކެވެ." ދެން އެކަލޭގެފާނު ވިދާޅުވިއެވެ. "ތިބާ ތި ބުނަނީ ދޮގުކަމުގައި ވާނަމަ ތިބާ ކުރީގައިވީ ޙާލަތަށް، ﷲ ތިބާ ރުޖޫޢަ ކުރައްވާށިއެވެ!"\nދެން އެކަލޭގެފާނު ވަޑައިގަތީ ބޮލުން އިސްތަށި ފައިބާ ބަލިޖެހިފައިވާ މީހާގެ ގާތަށެވެ. އޭނާ ކުރިން ހުރި ސިފައިގައި އެ ހާލަތުގައި ވަޑައިގެން ކުރީ މީހާ ގާތުގައިވެސް ވިދާޅުވި ފަދައިން އާދޭސްކުރައްވައި އެހީއަކަށް އެދިވަޑައިގަތެވެ. އޭނާވެސް ބަރަސްބަލި ޖެހިފައިވީ މީހާ ޖަވާބުދިން ފަދައިން ޖަވާބުދިނެވެ. އެހެންކަމުން އެކަލޭގެފާނު ވިދާޅުވިއެވެ. "ކަލޭ ތިބުނަނީ ދޮގުކަމުގައި ވާނަމަ ކަލޭ ކުރީގައިވީ ޙާލަތަށް، ﷲ ކަލޭ ރުޖޫޢަ ކުރައްވާށިއެވެ!"\nއެއަށްފަހު އެކަލޭގެފާނު ވަޑައިގަތީ ލޯފަންމީހާގެ ގާތަށެވެ. އޭނާ ކުރިން ހުރި ހާލަތުގައި އެ ސިފަޖެހިގެންނެވެ. އަދި އޭނާއަށް ވިދާޅުވިއެވެ. "އަހަރެންނަކީ ނިކަމެތި ފަގީރު މިސްކީނެކެވެ. ދަތުރުމަތީގައި ހާލުގައި ޖެހި ކާނެބޯނެ ފަދަވެސް ނެތެވެ. ﷲ ފިޔަވައި އަހަންނަށް ޖެހިފައިވާ ބޭނުން ފުއްދައިދޭނެ އެހެން ފަރާތެއް ނުވެއެވެ. ދެން ތިބާގެ އެހީއަކަށް އެދުން ނޫންގޮތެއް ނެތެވެ. ތިބާއަށް ލޮލުގެ ފެނުން އަނބުރާ ދެއްވި ފަރާތުގެ ހައްޤުގައި ބުނަމެވެ. އަހަރެންނަށް ތިބާގެ އަތުން އެންމެ ބަކަރިއެއް ދީބަލާށެވެ. ފަހެ އެމީހާ ޖަވާބުގައި ދެންނެވިއެވެ. "ތިބާ ތިބުނި ވާހަތަކުގައި އެއްވެސް ދޮގުކަމެއް ނުވެއެވެ. އަހަރެންވީ ލޯފަން މީހަކު ކަމުގައެވެ. ﷲ އަހަރެންނަށް ލޮލުގެ ފެނުން އަނބުރާ ދެއްވިއެވެ. އަދި އަހަރެންވީ ނިކަމެތި ފަޤީރަކު ކަމުގައެވެ. އަދި އެ އިލާހު އަހަންނަށް މިހުރިހާ މުދާވެސް ދެއްވިއެވެ. ވީމާ އަހަރެންގެ މުދަލުގެ ތެރެއިން ތިބާ ބޭނުން ވަރަކަށް ގެންދާށެވެ. ﷲ ގަންދީ ބުނަމެވެ. މީގެ ތެރެއިން ތިބާ ﷲގެ މަގުގައި ނަގާ އެއްވެސް މުދަލެއް ގެންދިއުމުން ކަލޭ މަނާ ނުކުރުވާހުށިކަމެވެ." ދެން އެކަލޭގެފާނު ވިދާޅުވިއެވެ. "ތިބާގެ މުދާ ތިބާއާ އެކުގައި ބަހައްޓާށެވެ. ﷲ، ކަލޭމެން (ތިން މީހުން) އިމްތިޙާނު ކުރައްވައިފިއެވެ. އަދި ﷲ ތިބާއާ މެދު ރުހިވޮޑިގެންވެއެވެ. އަދި ތިބާގެ ދެ ސާހިބުންނާމެދު ކޯފާވެވޮޑިގެންވެއެވެ."\nނޯޓް:- މިއީ މާތްﷲ އެ ބޭކަލަކަށް ރުއްސުންލެއްވި އަބޫ ހުރައިރަތުގެފާނުގެ ކިބައިން ރިވާވެގެންވާ ހަދީޘެކެވެ. އެކަލޭގެފާނު ވިދާޅުވެފައިވެއެވެ. ހަމަ ކަށަވަރުން ކީރިތި ރަސޫލާ ﷺ މިފަދައިން ހަދީސްކުރައްވަނިކޮށް ތިމަންކަލޭގެފާނު އަޑުއެއްސެވީމެވެ.


09 އޮގަސްޓް 2018, 12:00 އިއުލާން\n1. ކޮމިޝަނުގެ ނަންބަރ: 124(A)DC-2018/ (09 ޖުލައި 2018) އިޢުލާނާއި ގުޅިގެން ހުށަހަޅާފައިވާ އަންދާސީ ހިސާބު ފުރިހަމަނުވާތީ އެ ބީލަން ބާޠިލްކޮށް، މިކޮމިޝަނުން ދޭ މަޢުލޫމާތާއި އެއްގޮތަށް އިލެކްޝަންސް ކޮމިޝަނުގެ5ވަނަ ފަންގިފިލާގެ ރިސެޕްޝަން އޭރިއާ އާއި ކޮންފަރެންސް ހޯލް މަރާމާތުކޮށްދޭނެ ފަރާތެއް ހޯދަން ބޭނުންވެއެވެ. ވީމާ، ޝަރުތުހަމަވާ ހުރިހާ ފަރާތްތަކަށް މި މަސައްކަތަށް ބީލަން ހުށަހެޅުމުގެ ދަޢުވަތު ހުޅުވާލަމެވެ.\n2. ބީލަމާ ގުޅޭ މައުލޫމާތު ކަރުދާސް މި އިއުލާނާ އެޓޭޗް ކުރެވިފައިވާނެއެވެ. މި ޕްރޮޖެކްޓާ ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2018 އޮގަސްޓް 19 ވާ އާދީއްތަ ދުވަހުގެ 14:00 ގެ ކުރިން، [email protected] އީމެއިލް އެޑްރެހަށެވެ. މި އިޢުލާނު މިކޮމިޝަނުގެ ވެބްސައިޓް www.elections.gov.mv ގައި ޝާއިޢު ކުރެވިފައިވާނެއެވެ.\n3. ބީލަން ހުޅުވުން އޮންނާނީ 2018 އޮގަސްޓް 27 ވާ ހޯމަ ދުވަހުގެ 14:00 ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.


އަހަންނަށް ދޮންކަޅުމިން ވެސް ނޭނގެއެވެ. ބަތްޕެން ބޯތަށީގެ މަތިން ތައްޓެއްޖަހައިގެން އަހަރެން ގޯތިތެރެއަށް ނުކުތްއިރު ރޭގަނޑު ބާރަޖަހަން މާ ގިނައިރެއް ނެތެވެ. އެއީ، މިލަހަނދުވަރެއްދީފައިވާ ފަޅު ރެޔެކެވެ. ތަނަށް ވެރިވެފައިވަނީ ހަމަހިމޭންކަމެވެ. ހީރިޔާއި ވާލުގެ އަޑުން ކޮންމެވެސް އިންޒާރެއް އަހަންނަށް ދެމުންގެންދިޔަ ކަހަލައެވެ. ފިޔަވަޅުގެ އަޑު ވީހާ ވެސް ނީވޭނެހެން ގޮސް މެހުމާންސަރާއަށް ވަނީމެވެ. ލޯތްބަކީ އެ ކަހަލަ އެއްޗެކެވެ. ފަހުން ވާނެ ގޮތަކާމެދު ކުރިޔަކުން ނުވިސްނެއެވެ. ކައިރިކައިރީގައި ދެ ފަހަރު އެ ތަނަށް ވަނުމުގެ ކުރިން އަހަންނަށް ދެ ފަހަރު ވިސްނައިލެވުނު ނަމައެވެ. އެ ކަން އެހެން ނުކުރެވުނު އެއް ސަބަބަކީ، އަހަރެންގެ މޮޔަކަމެވެ. އަނެއް ސަބަބަކީ ރާޝިދު ދެކެ މާ ބޮޑަށް ލޯބިވެވުމެވެ. ލޯބީގައި އަހަރެން ކަނުވުމެވެ. ހުރިހާ ދެރައެއްލިބޭނީ ރާޝިދަށްކަން އަހަރެން ހަނދާންނެތުމެވެ. ރާޝިދުގެ ކޮޓަރީގެ ދޮރުގައި ހިފައިލިއިރު ދޮރު ހުރީ ތަޅުނުލައެވެ. ދޮރު ހުޅުވައިލި ވަގުތު މީހެއްގެ ހިލަމެއްވިހެން އަހަންނަށް ހީވިއެވެ. ދެ ކޮޅު ހޯދައި ބަލައިލެވުނެވެ. އެކަކު ވެސް ފެންނާކަށް ނެތެވެ. އެއީ ވަހުމެއްކަމަށް ބަލައިފައި ދޮރު ހުޅުވައިލީމެވެ. ކޮޓަރީގައި ހުރީ ވަރަށް ފަނޑު އައްޔެކެވެ. ރާޝިދު އޮތީ ބިއްދޮށަށް އެނބުރިގެން ނިދައިފައެވެ. އަހަރެންގެ ސިކުނޑި ރަނގަޅަށް މަސައްކަތްކުރި ނަމަ އަހަރެން ކޮޓަރިއަކަށް ނުވަނީހެވެ. އެހެންނަމަވެސް ލޯބީގައި އަހަރެން ރަނގަޅަށް ދީވާނާވެއްޖެއެވެ. އަހަރެން އެތެރެއަށް ވަނީމެވެ. ދޮރު ބެހެއްޓީ ހުޅުވައިފައެވެ. އެ ވެސް އަހަރެންގެ މޮޔަ ވިސްނުމެއްކަމަށް ވެދާނެއެވެ. ހީކުރެވުނީ އެހެން ހެދުމުން، ފަހަރެއްގައި މީހަކަށް ފެނުނަސް އަހަރުމެންގެ ނިޔަތުގެ ސާފުކަން އެނގޭނެކަމަށެވެ. އެނދު ކައިރިއަށް އައިސް، ކުރީ ފަހަރު ހެދިހެން މޭޒުމަތީގައި ތަށި ބެހެއްޓީމެވެ.\n"ރާޝިދު! ރާޝިދު!" މަޑުމަޑުން ދެ ފަހަރަކު އަހަރެން ގޮވައިލީމެވެ.\nރާޝިދަށް ހޭލެވުނެވެ. އަހަރެން ފެނިފައި ކުޑަކޮށް ސިހުނު ވެސް މެއެވެ.\n"މޫނި؟" ރާޝިދަށް ބުނެވުނެވެ. އަދި ގަޑި ބަލައިލިއެވެ. "މި ގަޑީގަ؟"\n"ކައިގެންތަ ތިއޮތީ؟" އަހަރެން އެހީމެވެ. "ބަތްޕެން ހިފައިގެން މިއައީ. ހޫނުކޮށް ހުއްޓާ ބޯލައްޗޭ އިނގޭ!"\nއަހަރެން ނުކުންނަން ހިނގައިގަތީމެވެ. މަގުސަދު ހާސިލުވުމުން އެ ތަނުގައި ހުންނަން އަހަރެން ބޭނުންނުވީއެވެ.\n"ވަރަށް ބޮޑަށް ޝްކުރިއްޔާ!" އޯގާތެރި ރާގެއްގައި ރާޝިދު ބުންޏެވެ. "އެކަމަކު މި ގަޑީގަ އައުމަކީ އެހާ.."\n"ރާޝިދު ބަނޑުހައިވެފަހުރިކަން އެނގޭއިރު އަހަރެން ކިހިނެއް ނިދާނީ؟" އަހަރެން ހުއްޓިފައި ބުނީމެވެ. "ބަލިމީހަކަށް އެހީވުމަކީ ގޯސްކަމެއް ނޫނެއްނު!"\nރާޝިދު އެނދުން ތެދުވިއެވެ. މަޑުމަޑުން ހިނގައިފައި އަހަރެން ގާތަށް އައެވެ.\n"ތީ މޫނި ދެކޭ ގޮތް،" ރާޝިދު ބުންޏެވެ. "އެހެން މީހުން ތިހެނެއް ނުދެކޭނެ. މޫނިގެ ބައްޕައަށް މި ކަން އެނގޭ ދުވަހު އަހަރެން މިގެއިން ނެރެލާނެ. ޔަގީން ކަށަވަރު. މޫނިއަށް އެނގޭތަ ނަސީރާ އަހްސަނާ އޮންނަ ގުޅުން؟ އަހަންނަށް ކަށަވަރު ނަސީރު ފާރަޔަށް ބަހައްޓާފަ ހުންނާނީ. މިހާރު މި ވަގުތު ވެސް އޭނަ ހުންނާނީ އަހަރުމެންނަށް ބަލަން. ނޭނގެ އަހްސަން ގާތުގަ އޭނަ ކީކޭކަމެއް ވެސް ކިޔާނީ."\nއަހަރެންގެ ހިތް ރޮއިގަތްއަޑު އަހަންނަށް އިވުނެވެ. ގިލަންވެރިކަން އޭގެ ނިހާޔަތަށްދިޔުމުން އުފެދޭ ކަހަލަ ރިހުމަކާ އެކުގައެވެ. އަހަރެން ހިންދިރުވައިލީމެވެ. އެހެނަސް، ހިތްދަތިކަން އަހަރެންގެ އަރުތެރޭގައި ތާށިވި ކަހަލައެވެ. ރާޝިދަކީ ނުފެންނަ ރޮނގުތަކަކުން ހިތުގައި ކުރަހާ ކަހަލަ ހިޔާލެކެވެ. ދެކެން ކިތަންމެ ބޭނުންވިޔަސް ދުވަހަކު ހަމަލޮލަށް ނުފެންނަ ކަހަލަ އާޝޯޚުކުރަނިވި ތަސްވީރެކެވެ. އޭނަގެ ސިފަޔާއި، މިޒާޖާއި، އަޑުގައި ވެސް އުނިކަމެއް ނެތެވެ. އެހާ ރީތި ހުވަފެނަކުން އެހާ އަވަހަށް ހޭލަން ބޭނުންވާނީ ކާކު ހެއްޔެވެ؟\n"އަހަރުމެން ދުރުކުރެވިދާނެ އެކަމަކު ވަތްކެއް ނުކުރެވޭނެ،" ވަރަށް ސާބިތުކަމާ އެކުގައި އަހަރެން ބުނީމެވެ. "އަބަދުވެސް އެ ކަން ހަނދާންބަހައްޓާތި!"\nމީހުން ބުނެއެވެ. އެކަކަށް ވެސް ފުރަތަމަ ލޯބި ކާމިޔާބެއް ނުކުރެވޭނެއެވެ. އަހަރެން ބޭނުންވީ އެއީ ދޮގެއްކަން ސާބިތުކޮށްދޭށެވެ. އަހަރެންގެ ހިތަކީ ރާޝިދުގެ މިލްކެކެވެ. އެ ހިތުގައި ރާޝިދު ނޫން އެހެން ނަމެއް ނެތެވެ. އެކަކަށް ވެސް އެ ނަމެއް ނުފުހެވޭނެއެވެ. ރާޝިދުގެ ކޮޓަރިން ނުކުމެގެން އަހަރެން އައިއިރު ވެސް، ކޮންމެވެސް މީހަކު ބަލާހެން އަހަންނަށް ވަރަށް ހީވިއެެވެ. އަހަރެން ގޭތެރެއަށް ވަނީ ވަށައިގެން ނަޒަރުހިންގަމުންނެވެ. އަހަރެންގެ ލޮލަކު އެއްވެސް މީހަކު އަޅައެއްނުގަތެވެ. އަހަންނަށް ނިދުނީ އެނދުގައި އޮށޯތްތާ އެތައް އިރެއް ފަހުންނެވެ. ނިދުނުއިރު ވެސް ގޭތެރެއޮތީ ހަމަހިމޭންކޮށެވެ.\nހެނދުނު ސައިބޯން ބައްޕައަށް ގޮވަންދިޔައިރު ބައްޕަ އިނީ ޤުރުއާންކިޔަވާށެވެ. އެ ގަޑިއަކީ ޤުރުއާންކިޔަވަން ބައްޕަ އިންނަ ގަޑިއެއް ނޫނެވެ. ހިތަށްއެރިއެވެ. އަހަންނާ ހަތަރުކަޅި ހަމަ ނުކުރަން ބައްޕަ ބޭނުންވީ ހެއްޔެވެ؟ އެ ޝައްކު ބޮޑަށް އުފެދުނީ ބައްޕަ ކައިރިއަށް ހުއްޓުމުން ވެސް ބައްޕަ ބަލައިނުލުމުންނެވެ. ދުވަހަކު ވެސް ބައްޕަ އެހެނެއް ނަހަދައެވެ. ކިޔަވަމުން ނަމަވެސް އަހަންނަށް ބަލައިލާނެއެވެ.\nމެންދުރު ވަގުތެވެ. އަހަރެން އުޅުނީ ކޮޓަރީގައެވެ. އަހްސަން ވެސް އެ ވަގުތު ކޮޓަރީގައި އުޅުނެވެ. އަހްސަންގެ ފަރާތުން އާދަޔާ ހިލާފު އެއްވެސް ކަމެއް އަހަންނަކަށް ފާހަގައެއް ނުކުރެވެއެވެ. އެއްވެސް ސުވާލެއް ވެސް ނުކުރެއެވެ. އެ ދުވަހަކީ އަހަރެންގެ ނޭވައަށް ވަރަށް ބޮޑަށް އުނދަގޫވާތީ އުޅުނު ދުވަހެކެވެ. ކިރިޔާ ވެސް ލުޔެއްލިބެނީ ބޭސްބުއީމައެވެ. ވީމާ، ބޭސްފުޅި ހިފައިގެން އައިސް އެނދުގައި އިށީނދެފައި، ކައިރީގައި ހުރި ކުޑަ މޭޒުމަތީގައި ބޭސްފުޅި ބެހެއްޓީމެވެ. އެ ވަގުތު ބޭރުގައި ތަންކޮޅެއް އަޑުގަދަވިއެވެ. އެއްޗެހިތަކެއް އުފުލައި ބަހައްޓާ ކަހަލަ އަޑުތަކެއް އިވުނެވެ. ވަރަށް ނޭނގޭކަމަށް ހެދިފައި ލޫވަ ކައިރިއަށް ގޮސް ލޫވަތެރެއިން ބަލައިލިއިރު އަހަންނަށް ފެނުނީ ރާޝިދުގެ ފޮއްޓާއި ސާމާނުތައް ނެރޭތަނެވެ. ރާޝިދެއް ނުދެކެމެވެ. އަހަރެން ވަރަށް ހައިރާންވިއެވެ. އަހްސަން ކޮޓަރީގައި އުޅޭތީ އަހަރެން ބޭރަކަށް ނުނިކުންނަމެވެ. ފަހަރެއްގައި ވެސް އަހްސަނަށް ޝައްކުވާކަށް އަހަރެން ބޭނުމެއް ނޫނެވެ. އަހަރެންގެ ހިތް އޭރު ވެސް ބުނަމުންގެންދިޔައެވެ. ކޮންމެވެސް ނުބައެއްހިނގައިފިއެވެ.\n"ހާދަހާ އަޑުފަށްގަނޑު ގަދައޭ،" ތަންކޮޅެއް މުހިންމުކަން ކުޑަ ގޮތަކަށް އަހަރެން ބުނީމެވެ. "ކާކުބާ އައީ؟"\nއަހްސަން ހުރީ މޫންލައިޓު ނޫސް ހިފައިގެންނެވެ. ނޫހުގެ ގަނޑުތައް އެއްލާގޮތުން އޭނަ ނޫސް ކިޔާހެނެއް ހިޔެއްނުވެއެވެ.\n"އެހެންތަ؟" އަހަންނަށް ބަލައި ވެސް ނުލައި އަހްސަން ބުނެލިއެވެ. "މޫނިއަކަށް ނުވެސް އެނގޭ؟"\nސުވާލުން ފުރިގެންވާ ނަޒަރަކުން އަހަރެން ބަލައިލީމެވެ. އެކަމަކު ޖަވާބެއްނުދެމެވެ.\n"މީހަކު މި ގެއިން ދަނީ،" ނޫހަށް ބަލަމުން އަހްސަން ބުންޏެވެ. "ދަނީކީ ނޫން. ފޮނުވާލަނީ! ރާޝިދު މި ގެއިން ނެރެނީ!"\nއަހަރެންގެ ހިތް ވަރަށް ބާރަށް ތެޅިގަތެވެ. އެކަމަކު ހުރި ފިޔަވަޅުމަތީ ފިސާރި ސާބިތުވެ ހުރީމެވެ.\n"އެއީ ކީއްވެ؟" ޖެހިލުން ކުޑަ ގޮތަކަށް އެހީމެވެ.\n"އެއީ ކީއްވެހޭ؟" އަހަންނާ ހަތަރުކަޅި ހަމަކުރަމުން އަހްސަން ބުންޏެވެ. "ތި އުޅެނީ އޭނަޔާ ހިތާވެގެނެއްނު! އެހެންވީމަ ރާޝިދު މި ގޭގަ ބަހައްޓަން ނުފެންނާތީ ފޮނުވާލަނީ!"\nއަހަރެން ބޭނުން ނަމަ އިންކާރު ކުރެވުނީހެވެ. ހެއްކެއް ނުދެއްކޭނެކަން އަހަންނަށް ކަށަވަރެވެ. އެކަމަކު އަހަރެން އެހެނެއް ނަހަދަމެވެ. އަހަރެންގެ ލޯބި އެހާ ފިނޑިއެއް ނޫނެވެ.\n"އެހެން ނަހަދާ! އޭނައަށް ކިހާ ދެރަ!" އަހަރެން ބުނީމެވެ. "ކިޔެވުމާ އެއްޗެހި ގެއްލޭނެއްނު. އޭނައަށް އެހެން ނަހަދާ!"\n"ނޯންނާނެ އެހެން ގޮތެއް،" އަހްސަންގެ ޖަވާބު ހަރުކައްޓެވެ. "މިހާރު ވިސްނިއްޖެ ކުޑަރުމާ ހެދީ ކާކަށްކަން؟ އެ ރާޝިދެއް ފުރަތަމަ ފެނުނު ދުވަހު ވެސް މަށަށް ޝައްކުވިއޭ. އޭނަ ބަލިވެއޮއްވާ އެ ތަނަށް މޫނި އައީ ވެސް އަހަރެން އެ ތަނަށް ވަންތަން ފެނިގެނެއް ނޫން. މޫނިއަކަށް ނުފެންނާނެ މަ ވަންތަނެއް. އެއީ ޝައްކު ޔަގީނަށް ބަދަލުވި ދުވަސް."\nއަހަރެން ބިރުން އުޅުނު ކަންތައް އެންމެ ފަހުން ވެ ނިމުނީއެވެ. ކަންތައް ވެފަ އޮންނާނެ ގޮތް އަހަންނަށް ވިސްނުނެވެ. އަހްސަނަށް ޖާސޫސްކޮށްދިނީ ނަސީރެވެ. އަހްސަން އެ ޚަބަރުދޭނީ ބައްޕަޔަށެވެ. އަހްސަންގެ ގޮތް ބައްޕައަށް އެނގޭނެއެވެ. ރަށުތެރެއަށް ވާހަކަ ފަތުރައިލައިފިއްޔާ ބައްޕަ ވަރަށް ލަދުގަންނާނެއެވެ. އަހަރުމެންގެ އާއިލާއާ ބެހޭގޮތުން އެ ފަދަ އެއްވެސް އަޑެއް އެކަކަށް ވެސް ނީވޭނެއެވެ. ވީމާ، ވަގުތުން ބައްޕަ ނިންމުން ނިންމީއެވެ.\n"އަހަރެންނާ ހެދި އޭނައަށް އެ ހުރިހާ ދެރައެއް ލިބުނީ،" އަހަރެން މަޑުމަޑުން ބުނީމެވެ. "އަހަރެން ބޭނުމެއް ނޫން އަހަރެންގެ ސަބަބުން އޭނައަށް ހުރިހާ ދެރައެއް ލިބޭކަށް. އޭނަ ފޮނުވާނުލާ އަހްސަން. ހެޔޮނުވާނެ!"\nއަހަރެން އާދޭސްކުރީމެވެ. އަހްސަންގެ ހިތަކަށް ރަހުމެއް ނުވަނެވެ.\n"ނޯންނާނެ އެހެން ގޮތެއް. އޭނަ ޖެހޭނީ މި ގެއިން ދާން،" ފުރިހަމަ އިހުތިޔާރާ އެކުގައި އަހްސަން ބުންޏެވެ. "ގޭގެ ވެރިމީހާގެ ދަރިޔެއް، މީހެއްގެ އަންބެއް ވަކިނުވާ މީހަކަށް މި ގެއަކު ނުހުރެވޭނެ."\n"ހެޔޮނުވާނެ އެހެން ނަހަދާ!" އަހަރެން އަނެއްކާ ވެސް ބުނީމެވެ. "އޭނަ ނުނެރޭ! އަހަރެން ހުރެދާނަން އޭނަޔާ އަނގައިން ވެސް ނުބުނެ. ނިމުނީނު! ނުވެސް ފެނި އުޅެފާނަން. އެކަމަކު އޭނަ ނުނެރޭ! ތިހެން ހަދައިފިއްޔާ އޭނައަށް ވަރަށް ބޮޑު ދެރައެއް އެ ލިބުނީ."\n"މި ބުނީނު އެހެން ގޮތެއް ނޯންނާނޭ،" ހަރުކަށި ރާގެއްގައި މަޑުމަޑުން އަހްސަން ބުންޏެވެ. "އޭނަ ހަމަ މި ގެއިން ދާންޖެހޭނީ."\nއެ ކަން ހުއްޓުވަން އަހަންނަށް ކުރެވޭނެ އެއްވެސް ކަމެއް ނެތެވެ. އަހްސަނަކީ އަހަރެންގެ ބަސްވިކޭ މީހެއް ނޫނެވެ. ހިތަށްއެރިއެވެ. އުމުރުގައި ހަމައެކަނި ލިބުނު ލޯބި ލޯމަތިން ގެއްލިގެންދާއިރު އަހަރެންނަށް ކުރެވޭނެ ހަމަ އެއްވެސް ކަމެއް ނެތެވެ. ކިހާ ދެރަ ހެއްޔެވެ؟ ހުރިހާ ބާރެއް އޮތީ ގެއަށް ބޭރުން އައި މީހާ އަތުގައެވެ. އަހަންނަށް ކެހިދިން މީހާ އަތުގައެވެ. މަކަރުހެދި މީހާ އަތުގައެވެ. ފިރިމީހާގެ ބަސް ގަބޫލުކޮށް، ހެދިހާ ގޮތެއް ހެދިގެން ހުރީ އަހަންނެވެ. ގޮތް ހުސްވާންވީ ވެސް އަހަންނަށް ހެއްޔެވެ؟ އެ ދަނޑިވަޅު އަހަރެންގެ ސިކުނޑި މާ ރަނގަޅަކަށް މަސައްކަތެއް ނުކުރިއެވެ. އަހަރެންގެ ލޮލުގައި އަޅައިގަތީ ބޯން ގެންގުޅުނު ބޭސްފުޅިއެވެ. ދިޔަ ގޮތަށް ގޮސް ބޭސްފުޅި ނަގައިފައި ތުންޖެހީމެވެ.\nދެން ވަރަށް ފޫހި މި އަޙްސަނު މާ ގަދަ ވެގެން އުޅޭތީ......\nމޫނީގެ ޝަޚްސިއްޔަތު ކަމަކު ނުދޭ! މޫނި އެހާ ފިނޑިވެގެން ނުވާނެ. އަނެއްކޮޅުން މޫނިއަކީ ގޭގެވެރިމީހާގެ ދަރިފުޅު. ހީވަނީ ހިންދީ ޑްރާމާއެއްހެން. މޫނިގެ ބައްޕަވެސް ރާޝިދު އެޅިހާ ބަތަކަށް ރިހަ ކިޔައިގެން ހުންނާކަށް ނުޖެހޭ! އޭނާއަށްވެސް އެނގޭ އަޙްސަން މޫނިއާ އިނީ ކިހިނެއްކަން. ބިންމާ ވާހަކަ ލިޔަން ކިތަންމެ މޮޅަސް މިބައި ގެނެސްފައިވާގޮތް ކަމަކުނުދޭ...\nރާޟިދު ، އާދޭ މިގެޔަށް، މަބަހައްޓާނަން\nކޮކަޑި ކައިގެން މީދާވެސް ގަދަވޭ. މޫނިގެ ކެރެކްޓަރވެސް ވަކި ހިސާބަކުން ގަދަފަދަ ވާނެ ކަމަށް މި ބަލަނީ. ރާޝިދަކީ ޣީރަތްތެރި ކެރެކްޓަރ އެއްގެ ގޮތުގައި ދެމިހުރުން އެދެނީ\nމަށަށް އެއްގޮތަކަށްވެސް މޫނިގެ ސަހުސިއްޔަތަށް ބަލާއިރު އަހުސަނު ހެދިހާގޮތެއް ހެދިގެން ނުހުންނާނެ. ޢަދި އަހްސަނަކީވެސް އެގޭގައި ކުރިން އުޅުނުކުއްޖެއް. ޥީމާ އަހްސަނަށް އެހެންބުނެވޭނެ ޖާގައެއްނެތް. ޢަދި މޫނި ގެ ފިނޑިކަމުން ވާހަކަ ފޫހިވާންފަށައިފި.\nހިންދީ ޑްރާމާއެއް ފަދަ އެއްވެސް ކަމެއް ނުކުރެވި ބަލަންހުންނަން\nއަހުސަނު ދެން ހާދަ ގަދަކޮށްލައިގެންނޭ މިއުޅެނީ.\nމަށަށް ވެސް ރާޝިދު ދެކެ ލޯބި ވެވިއްޖެ. އޭނައަށް ދެރަ ގޮތެއް ނަހަދާތި.\nވަރަށް ރީތި މިވާހަކަ.


Amitabh aa eku filmeh kulheveythee Rashmika ufalun\nރަޝްމިކާ އާއި އަމީތާބު "ގުޑްބައި" ގެ ފުރަތަމަ ޝޮޓް ދެނީ\nބަތަލާ ރަޝްމިކާ މަންޑަނާއަށް އަމީތާބު ބައްޗަން އާއެކު ފިލްމެއް ކުޅެން ލިބުމަކީ ކުޑައިރުއްސުރެ ދެކެމުން އައި ހުވަފެނެއް ހަގީގަތަކަށް ވުމެވެ. ސައުތު އިންޑިއާ ފިލްމުތައް ކުޅެ ގިނަ ކާމިޔާބުތަކެއް ހޯދާފައިވާ ރަޝްމިކާގެ ފުރަތަމަ ހިންދީ ފިލްމު "ގުޑްބައި" ގައި އޭނާގެ ކޯސްޓާރަކީ އަމީތާބެވެ.\nދާދިފަހުން ރަޝްމިކާ ދިން އިންޓަވިއު އެއްގައި ބުނި ގޮތުގައި އޭނާގެ އާ ފިލްމުގެ ކޯސްޓާރަކީ އަމީތާބު ކަން އެނގުމުން މައިންބަފައިން ވެސް އުފަލުން ގޮސް ބުނާނެ އެއްޗެއް ނޭނގިފައި ތިބި ކަމަށެވެ. މައިންބަފައިންނަކީ އަމީތާބުގެ ފޭނުން ކަމަށް ވެފައި އަހަންނަށް އެފަދަ ފުރުސަތެއް ލިބުނުކަން އެނގުމުން އެ މީހުންނަށް އެކަން ގަބޫލު ކުރަން ވެސް ދަތިވި ކަމަށެވެ.\n"ޓީޗަރަކު ދަރިވަރަކަށް ދޭވަރަށް މަންމަ އާއި ބައްޕަ އަހަންނަށް ނަސޭހަތް ދިން. އަމީތާބާއެކު ޝޫޓް ކުރާއިރު ރަނގަޅަށް ފަރުވާ ބަހައްޓައިގެން ޑައިލޯގްތައް ފަރިތަކޮށް ހަނދާން ބަހައްޓައިގެން ޝޫޓް ކުރައްޗޭ ވެސް ބުނި،" ރަޝްމިކާ ބުންޏެވެ.\nރަޝްމިކާ ބުނި ގޮތުގައި "އަމީތާބު ބައްޗަން" އެ ނަމަކީވެސް އޭގެ ޒާތުގައި ގަދަރުވެރި ނަމެކެވެ. ކުޑައިރުއްސުރެ މަންމަ އާއި ބައްޕަ އާއެކު އަމީތާބުގެ ފިލްމުތައް އޭނާ ބަލާ ކަމަށް ވެސް ރަޝްމިކާ ބުންޏެވެ.\n"ގުޑްބައި" އަކީ ވިކާސް ބާލް ޑައިރެކްޓްކޮށް އެކްތާ ކަޕޫރު ޕްރޮޑިއުސްކުރާ ފިލްމެކެވެ.\nރަޝްމިކާއަށް މިހާރު ބޮލީވުޑް އިތުރު ފިލްމެއް ވެސް ކުޅެން ލިބިފައި ވެއެވެ. އެ ޕްރޮޖެކްޓަކީ "މިޝަން މަޖްނޫ" އެވެ. މި ފިލްމުގައި ރަޝްމިކާގެ ކޯސްޓާރަކީ ސިދާރްތު މަލްހޯތުރާ އެވެ.\nއަމީތާބާއި އާއިލާއަށް ވާލުގެ އުނދަގޫ!


ޝޭޑީކެބިން ތަޢުފީޤް : ކުލީ ތަކެތި ރައްޔިތުންނަށް ފޯރުކޮށްދިން ޚިދުމަތްތެރިއެއް ޝޭޑީކެބިން ތަޢުފީޤް : ކުލީ ތަކެތި ރައްޔިތުންނަށް ފޯރުކޮށްދިން ޚިދުމަތްތެރިއެއް\nޝޭޑީކެބިން ތަޢުފީޤް : ކުލީ ތަކެތި ރައްޔިތުންނަށް ފޯރުކޮށްދިން ޚިދުމަތްތެރިއެއް\nޝޭޑީކެބިން މުހައްމަދު ތައުފީގު އޭނާގެ އާއިލާއާ އެކު.\nކުލީ ތަކެތި ދޫކުރާ ތަނެއްގެ ވާހަކަ އެހުމުން ކޮންމެ މީހެއްގެ ހިތަށްވެސް އެންމެ ފުރަތަމަ އަންނަނީ "ޝޭޑީ ކެބިން ރެންޓަލްސް"އެވެ. ޝޭޑީކެބިން ރެންޓަލްސްގެ ހިޔާލު އުފެއްދީ މިއަދު އަޅުގަނޑުމެންނާއި ވަކިވެގެންދިޔަ މއ.ޝޭޑީކެބިން މުހައްމަދު ތައުފީގުއެވެ. މި ވިޔަފާރި އުފެދުނު ސީދާ ތާރީހެއް ބުނަން ނޭގުނު ނަމަވެސް، ގިނަ އަދަދެއްގެ ޕައިލެޓުން އުފެދިފައިވާ މުޅި އާއިލާގެ ހުރިހާ ކުދިންނަށް ކިޔަވައި ދިނީ މި ވިޔަފާރިން ހޯދި މަންފާއިންނެވެ. މިއަދު ތައުފީޤް ދުނިޔެ ދޫކޮށް އެދިޔައީ ދިވެހި ރައްޔިތުންނަށް ކުލީ ތަކެތި ދޫކޮށް، މިދާއިރާއިން ގިނަ ޚިދުމަތްތަކެއް ކުރައްވާފައެވެ.\nތަކެތި ކުއްޔަށް ދިނުމުގައި ރާއްޖޭގައި އެންމެ ނަން ހިނގާ ޝޭޑީ ކެބިންގެ ވެރިޔާ މުހައްމަދު ތައުފީގު އަވަހާރަވީ އުމުރުފުޅުން 66 އަހަރުގައެވެ. މަޢުލޫމާތު ލިބިފައިވާ ގޮތުގައި އޭނާ އަވަހާރަވީ ހޮޑުލައި ބޭރަށް ހިންގާތީ ފަރުވާ ދިނުމަށް ހޮސްޕިޓަލަށް ގެންދަން އުޅެނިކޮށެވެ. އޭނާ އަވަހާރަވިއިރު ފަސް ބޭފުޅުންނާއި، އަނބިކަނބަލުން ދުނިޔޭގައި އެބަތިއްބެވެ. ޝޭޑީ ކެބިންގެ ވެރިޔާ މުހައްމަދު ތައުފީގު މޫނު ދެއްކުމަށް ހަމަޖެހިފައިވަނީ މާދަމާ ހެނދުނު 8:00 އިން ފެށިގެން އާސަހަރާގައެވެ. އަދި ކަށު ނަމާދު ކުރުމަށް ހަމަޖެހިފައިވަނީ މާދަމާ މެންދުރު ނަމާދަށް ފަހު އިސްލާމީ މަރުކަޒުގައެވެ.\nޝޭޑީ ކެބިން "ބްރޭންޑު" އުފެދުނު ތާރީހެއް ބުނަން ނޭގުނުނަމަވެސް މި ވިޔަފާރި އޭނާ ފަށާފައިވަނީ 20 ވަރަކަށް ތައްޓާއި 10 ވަރަކަށް ސަމުސާ ލަންކާއަށް ގެނެސްގެން ކުޑަކޮޓަރިއެއްގައި ފަށައިގެންނެވެ. މި ވިޔަފާރި ފުޅާ ކުރަމުން ގޮސް މީހުން އުފުލާ ވެހިކަލް ކުއްޔަށް ދޫކުރުމުގެ މަސައްކަތްވެސް ކުރިއެވެ.\nމޝޭޑީ ކެބިން ތައުފީގް ވަނީ، އޭނާ އިސްވެ ޝޭޑީކެބިން އާއިލާގެ ނަމުގައި ރައްޔިތުންގެ މަޖިލީހުގެ އިދާރާގެ ފުރަގަހުގައި އިމާރާތްކުރި މަސްޖިދުލް ސުލްތާން މުހައްމަދު އިމާދުއްދީން ނަމުގައި ވަރަށް ރީތި މިސްކިތެއް ބިނާކުރައްވާފައެވެ.


Football Ge Mi "Love Story" Ah Italy Ge Mafia Ves Vannan Jehunu! - Vaguthu\nފުޓްބޯޅައިގެ މި "ލަވް ސްޓޯރީ" އަށް އިޓަލީގެ މާފިއާވެސް ވަންނަން ޖެހުނު!\nއިކާޑީ އާއި އެކު ވަންޑާ\nދުނިޔޭގެ މަޝްހޫރު ފުޓްބޯޅަ ކުޅުންތެރިންވެސް ލޯބީގެ ގޮތުން މީހުންނާއި ގުޅިގެން އުޅޭނެކަމީ އެއީ ޝައްކެއްވެސް އޮތް ކަމެއް ނޫނެވެ. ނަމަވެސް، މިއީ ފުޓްބޯޅައިގެ ތެރެއިން ހިނގި ލޯބީގެ ހާދިޘާ އަކަށް އިޓަލީގެ މާފިއާ ވެސް ވަންނަން އުޅުމުން އިތުރަށް މަޝްހޫރު ވެގެން ގޮސްފައިވާ ވާހަކަ އެކެވެ.\nމެކްސީ ލޯޕޭޒް އޭ ބުނުމުން ގިނަ ބަޔަކަށް ނޭނގުނު ނަމަވެސް، މައުރޯ އިކާޑީ އޭ ބުނުމުން އެއީ ކާކު ކަން ފުޓްބޯޅަ ބަލާ ހުރިހާ ފަރާތްތަކަށް ވެސް އެނގޭނެއެވެ. ނަމަވެސް، އިންޓަ މިލާން އަށް ކުޅެމުން އަންނަ، އަދި އެ ކްލަބުގެ ކެޕްޓަން ބޭންޑުވެސް އަޅަމުން އަންނަ އިކާޑީގެ ލޯބީގެ ވާހަކަ އެނގޭ ހެއްޔެވެ؟\nއިކާޑީ އާއި ލޯޕޭޒް\nމެކްސީ ލޯޕޭޒް އާއި މައުރޯ އިކާޑީ އަކީ ވެސް އާޖެންޓީނާއަށް ނިސްބަތްވާ ދެ ކުޅުންތެރިންނެވެ. 2012 ވަނަ އަހަރު އިޓަލީގެ ކްލަބެއް ކަމުގައިވާ ސަމްޕްޑޯރިއާއަށް ކުޅުމުގެ ތެރޭގައި މި ދެ ކުޅުންތެރިން ވަނީ ވަރަށް ގާތް ދެ ރަހުމަތްތެރިންނަށް ވެފައެވެ. ނަމަވެސް، މައުރޯ އިކާޑީ ވަނީ އޭނާގެ ރަހުމަތްތެރިޔާ އަދި ޓީމް މޭޓް މެކްސީ ލޯޕޭޒްގެ ބޮލަށް ފައިން އެރުމަށް ފަހު އޭނާގެ އަނބި މީހާ އާއި ކައިވެނި ކޮށްފައެވެ.\nމިކަން ހިނގަން މެދުވެރިވީ މެކްސީ ލޯޕޭޒްގެ އަންހެނުން ކަމުގައިވާ، ވަންޑާ ނާރާގެވެސް ސަބަބުންނެވެ. 2008ވަނަ އަހަރު ވަންޑާ އާއި މެކްސީ ލޯޕޭޒް ކައިވެނި ކުރުމަށް ފަހު ލޯބި3ކުދިންވެސް ލިބިފައި ވާއިރު، 2012 ވަނަ އަހަރު މައުރޯ އިކާޑީއައި ފަހުން އޭގެ އަނެއް އަހަރު އެކައިވެނި ވަނީ ރޫޅިފައެވެ.\nއިކާޑީ ކިޔައިދިން ގޮތުގައި އެކަން ހިނގަން މެދުވެރިވީ އޭނާ އެމެރިކާއަށް ޕްރީ ސީޒަން ޓުއާއެއްގައި ޓީމާއެކު ފުރަން އުޅެނިކޮށް އިކާޑީގެ އެންމެ ގާތް ރަހުމަތްތެރިޔާ މެކްސީ ލޯޕޭޒްގެ އަންހެނުން، ވަންޑާ މެސެޖު ކުރުމުންނެވެ. ވަންޑާ މެސެޖު ކޮށްފައި އިކާޑީ ގާތު އެދުނީ އެމެރިކާއިން އަންނަ އިރު އޭނާ އަށް އެޕަލް އައިޕެޑެއް ގެނެސްދިނުމަށެވެ. މިހެން ބުނުމުން އިކާޑީގެ ހިތުގައި ސުވާލުތަކެއް އުފެދުނެވެ. އެއީ އޭގެ ކުރިން އެ ދެމީހުން މެސެޖު ކޮށްގެން ވާހަކަވެސް ދައްކާފައި ނުވާއިރު، އެ ދަތުރުގައި ވަންޑާގެ ފިރިމީހާވެސް އިކާޑީ އާއި އެކު ދާއިރު، އިކާޑީ ގާތު އެކަން ކޮށްދޭން ބުނުމުންނެވެ.\nކޮންމެއަކަސް، އިކާޑީ މިކަމުގެ މާނަ ނެގީ އެހެން ގޮތަކަށެވެ. އޭނާ ގަބޫލު ކުރި ގޮތުގައި ލޯޕޭޒްގެ އަންހެނުން އިކާޑީ ބޭނުންވީއެވެ. އެމެރިކާއިން ތަމްރީންތަކަށް ފަހު އެނބުރި އިޓަލީއަށް އައިސް އިކާޑީ އަވަސްވެގަތީ އައިޕެޑް ހަވާލު ކުރުމުގެ އުޒުރުގައި ވަންޑާއާއި ދިމާ ކުރާށެވެ. އޭރު އިކާޑީ ހުރީ އޭނާގެ އެންމެ ގާތް އެކުވެރިޔާ އަށް ބޭވަފާތެރިވާން ތައްޔާރަށެވެ.\nމިކަމަށް ފަހު އެ ދެމީހުން މެކްސީ ލޯޕޭޒްއަށް ވަގަށް ގަވައިދުން މެސެޖު ކުރަމުން ގެންދިޔައެވެ. އަދި މެކްސީގެ އެކުވެރިން ދިޔަ ދަތުރަކަށް ވަންޑާ ވަނީ އިކާޑީއަށް ދައުވަތުވެސް ދީފައެވެ. އެ ދަތުރުގައި އެމީހުން ގުޅުން ބަދަހިކޮށްފައި ވާއިރު، އޭގެ ދުވަސްކޮޅެއް ފަހުން ވަންޑާވަނީ މެކްސީ ލޯޕޭޒް ކައިރިން ވަރިވެ، ވަގުތުން އިކާޑީ އާއި ލޯބީގެ ގޮތުން ގުޅުނުކަން ހާމަ ކޮށްފައެވެ. އަދި މާ ގިނަ ދުވަސްތަކެއް ނުވެ، އެ ދެމީހުންގެ ކައިވެނިވެސް ކުރެވިގެން ދިޔައެވެ.\nއިކާޑީ ކަނާތް ފަޅިން. މެކްސީ އަދި ވަންޑާ ވާތް ފަޅިން. މިއީ މި ގުޅުން ބަދަހި ކުރި ދަތުރު\nއެ ހިސާބުން މައުރޯ އާއި ވަންޑާގެ ވާހަކަ ނިމުނީ އެއް ނޫނެވެ. އިކާޑީ ވަނީ ނޫސްވެރިންގެ ކުރިމަތީގައި ލޯޕޭޒްގެ ދޮގު ވާހަކަތައް ފަތުރައި، ލޯޕޭޒް ވަންޑާއާއެކު ހޯދި3ކުދިންގެ ޓެޓޫވެސް އޭނާގެ އަތަށް ޖަހައި، އެއީ އޭނާގެ އަމިއްލަ ދަރިންގެ ގޮތުގައި ކަނޑަ އަޅާފައެވެ.\nމެކްސީ ލޯޕޭޒްއަށް އޭނާގެ އަމިއްލަ ދަރިން ފެންނަނީ އަހަރަކު އެންމެ2ފަހަރު ކަމުގައި ވާއިރު، ފޯނުން ވާހަކަ ވެސް ދައްކާލެވެނީ މަދު ފަހަރަކުއެވެ. އެ ކުދިންގެ ބައްޕަ ނުފެންނަ ކަމުން ކުދިން އެ ސުވާލު ކުރި ނަމަވެސް، ވާނުވާ އެނގޭ ވަރަށް ވުރެން އެ ކުދިން އަދި މާ ކުޑައެވެ.\nމި ހާދިޘާ ތަކަށްފަހު އިޓަލީގެ ގޭންގެއް ކަމުގައިވާ ސިސިލިއަން މާފިއާއިން ވަނީ އިކާޑީގެ ކިބައިން ބަދަލު ހިފަން ނިންމައި، އޭނާގެ ފުޓްބޯޅަ ކެރިއަރު ނިމުމަކަށް ގެނައުމަށް ނިންމާފައެވެ. ނަމަވެސް، މެކްސީ ލޯޕޭޒް ވަނީ އެކަން ނުކުރުމަށް އެދިފައެވެ. މެކްސީ ލޯޕޭޒް އަތުގައި އިޓަލީގެ ޕާސްޕޯޓްވެސް އޮންނަ އިރު، އިޓަލީގެ މާފިއާ އަކީ މީހުން މެރުމާއި، ޑްރަގްސް އާއި އެފަދަ ކުށްތައް ކުރުމައި ވަރަށް މަތީގައި އުޅޭ ބައެކެވެ.\nއިކާޑީ އޭނާގެ އަތަށް ލޯޕޭޒްގެ ދަރިންގެ ޓެޓޫ ޖަހާފައި\nމެކްސީ ލޯޕޭޒް އާއި އިކާޑީ އާއި ދެމެދު ހިނގި މި ހާދިޘާ އަކީ ފުޓްބޯޅައިގެ ތާރީހުގައި ވެސް ހިނގި އެންމެ ބޮޑު އެއް ބޭފަވާތެރިވުމުގެ ހާދިޘާ ކަމުގައި ވާއިރު، އިކާޑީގެ ގިނަ ސަޕޯޓަރުންނަށް އޭނާގެ ހަގީގަތެއް ނޭނގެއެވެ. ނަމަވެސް، މިކަމުގެ ހަގީގަތް އެނގޭ މީހުން އިކާޑީއަށް އެއްވެސް ހެވެއް ނޭދޭކަން ފާހަގަކޮށްލެވެއެވެ. އަދި މިކަން ހިނގުމުގައި މެކްސީ ލޯޕޭޒްގެ އަންހެނުންގެ ކުށްވެސް އިކާޑީ އެކޭ އެއްވަރަށް އެބައޮތެވެ. އިކާޑީ އާއި ވަންޑާ އުފަލުގައި އުޅެމުން އަންނަ އިރު މެކްސީ އަށް ވަނީ ކަރުނަ އަޅައި ރޯން ޖެހިފައެވެ.\nރާއްޖޭގެ ކުޅިވަރު ދާއިރާގައި މާފިއާއެއް ވަނީ އުފައްދާފައި: އަފީފް\nނޭމާއާއި އެމްބާޕޭ އާއިއެކު ކުޅެން ލިބުމަކީ ޝަރަފެއް: އިކާޑީ\nއޮކްޓޯބަރ 16, 2019 23:39\nއޮކްޓޯބަރ 17, 2019 08:22\nމީތާ މެސީ މީ ނަދެކެ ރުޅިއަ ންނ ނަސަބަބަކީ\nއޮކްޓޯބަރ 17, 2019 09:30\nހުރިހާ ކަމެއްގެ ނުބައި މި އަންހެނުން\nއޮކްޓޯބަރ 17, 2019 12:41\nމެކްސީ ލޯޕޭޒްގެ ބޮލަށް ފައިން އެރުމަށް ފަހު އޭނާގެ އަނބި މީހާ އާއި ކައިވެނި ކޮށްފައެވެ.......... ހާދަ މާނަ ފުން އިބާރާތެކެވެ. ހާދަހާ ވޭނެއް އަޅާނެތާއެވެ.\nއޮކްޓޯބަރ 17, 2019 14:48\nތިއީ ރަހުމަތްތެރިއެއްނޫން. ކެހިވެރި ވަގެއް.


މާރެސްގެ އަތޮޅު ވޮލީ މުބާރާތް އަންނަ މަހު ފަށަނީ.. – Atoll News\nމާރެސްގެ އަތޮޅު ވޮލީ މުބާރާތް އަންނަ މަހު ފަށަނީ..\nޝާއިޢު ކުރީ: މުޙައްމަދު އަފްރާޙް މާރޗް 28, 2018, 17:03\nބ. މާޅޮސް ރެކްރިއޭޝަން އެންޑް އެންވަޔަރމަންޓް ސޮސައިޓީ (މާރެސް) ޖަމިއްޔާއިން ބާއްވަމުން އަންނަ އަތޮޅު ވޮލީބޯޅަ މުބާރާތް އަންނަ އޭޕްރީލް މަހު ބޭއްވުމަށް ނިންމާ، ބައިވެރިވުމުގެ ފުރުޞަތު ހުޅުވާލައިފިއެވެ.\nއެޓޯލް ނިއުސްއަށް މަޢުލޫޟާތު ދެއްވަމުން މާރެސް ޖަމިއްޔާއިން ބުނީ އެ އަތޮޅުގެ ހުރިހާ ރަށަކަށް ބައިވެރިވެވޭގޮތަށް ބާއްވާ މި މުބާރާތުގައި ބައިވެރިވުމުގެ ފުރުޞަތު އަންނަ އޭޕްރިލް މަހުގެ7ވަނަ ދުވަހާއި ހަމައަށް ހުޅުވާލާފައިވާ ކަމަށެވެ. އަދި އަތޮޅުގެ ހުރިހާ ރަށު ކައުންސިލުތަކަށް އެ މުބާރާތުގައި ބައިވެރިވުމުމަށް އެދޭ ފޯމު ފޮނުވާފައިވާ ކަމަށެވެ.\nއަންނަ އޭޕްރިލް މަހުގެ 27 ވަނަ ދުވަހު ފެށުމަށް ތާވަލުކޮށްފައިވާ މި މުބާރާތާއިބެހޭގޮތުން މާރެސް ޖަމިއްޔާއިން ބުނީ މިއަހަރުގެ މުބާރާތަކީ އަންހެން އަދި ފިރިހެން ޑިވިޝަންވެސް ހިމެނޭގޮތަށް ކުރިއަށް ގެންދިއުމަށް ރާވައިފައިވާ މުބާރާތެއް ކަމަށެވެ.\nމިފަދަ މުބާރާތެއް ބޭއްވުމުގެ މަޤުޞަދަކީ އަތޮޅުގައި ތިބި ވޮލީކުޅުންތެރިންނަށް މުބާރާތެއްގައި ވާދަކޮށް އެކުޅުންތެރިންގެ ހުނަރު ދައްކާލުމަށް ފުރުޞަތުހޯދައި ދިނުމާއި ކުޅުންތެރިންގެ ހުނަރު ރަނގަޅުކުރުމާއެކު އެކުވެރިކަން އާލާކުރުން ކަމަށްވެސް އެ ޖަމިއްޔާއިން ބުންޏެވެ.\nފައިބެއަހަރު މި މުބާރާތުގައި އެ އަތޮޅުގެ5ރަށަކުން ވަނީ ވާދަކޮށްފައެވެ. އެ މުބާރާތުގެ ޗެމްޕިއަންކަން ހޯދާފައިވަނީ މާޅޮސް ޓީމާއި ވާދަކޮށް އަތޮޅުގައިވެސް އަދި ރާއްޖޭގައިވެސް ވޮލީގައި ގިނަ ކާމިޔާބީއެއް ހޯދަމުން އަންނަ އެ އަތޮޅު ގޮއިދޫއެވެ.\nމިއީ 2016 ވަނަ އަހަރު ފެށިގެން ބާއްވަމުން އަންނަ މުބާރާތެކެވެ. މިމުބާރާތުގައި މިހާތަނަށް އެޖަމިއްޔާއިން އަންހެންޑިވިޝަންގެ2މުބާރާތެއް ބާއްވާފައިވާ އިރު، ވޭތުވެ ދިޔަ އަހަރުތަކުގައި ރަށުގެ ޓީމުތަކަށާއި އަތޮޅުގެ ރިސޯޓުތަކަށް ހުޅުވާލައިގެން9މުބާރާތެއްވެސް ވަނީ ބާއްވާފައެވެ. މިމުބާރާތްތަކުގައި ޤައުމީޓީމުގެ ގިނަކުޅުންތެރިންނާއި ރާއްޖެއިންބޭރުގެ ކުޅުންތެރިންވެސް ވަނީ ވާދަކޮށްފައެވެ.\nމާރެސް ޖަމިއްޔާއިން ބުނީ ނިމިގެން ދިޔަ އަންހެންޑިވިޝަން މުބާރާތުގައި ލިބުނުފަދަ ތަރުޙީބެއް މިމުބާރާތަށްވެސް ލިބޭނެކަމަށް އުންމީދުކުރާ ކަމަށެވެ.\nމާރެސް އިން ވަނީ ރަށުފެންވަރުގައި ވޮލީބޯޅަ ކުރިއެރުވުމަށްޓަކައި މިހާތަނަށް2ކޯޗިންގ ކޭމްޕް އެރަށުގައި ބާއްވާފައެވެ. މި ކޭމްޕްތަކުގައި އިރުޝާދުދީފައިވަނީ ރާއްޖޭންބޭރުގެ ކޯޗުންނެވެ.\n-ޚިޔާލު ފާޅުކުރައްވާ!- "މާރެސްގެ އަތޮޅު ވޮލީ މުބާރާތް އަންނަ މަހު ފަށަނީ.."


ތަޤްވާވެރިކަން – Sheikh Fikree Sheikh Fikree\nعرب ބަހުގައި تقوى ގެ މާނައަކީ އެހެން އެއްޗެއް ބޭނުންކޮށްގެން އެއްޗަކުން ސަލާމަތްވުމެވެ. ވީމާ وقاية އަކީ އެއްޗަކުން ނުވަތަ ކަމަކުން ސަލާމަތްވާނޭ އެހެން އެއްޗެއް ނުވަތަ މަގެއް ހޯދުމެވެ. ނުވަތަ ރައްކާތެރިވުމެވެ.\nމާތް ނަބިއްޔާ صلى الله عليه وسلم ޙަދީޘްކުރައްވާފައިވެއެވެ. «اِتَّقُوا النَّارَ وَلَو بِشِقِّ تَمْرِةٍ» متفق عليه މާނައީ: “ކަދުރު އޮށެއްގެ ފަޅިވަރަކުންނަމަވެސް ނަރަކައިގެ އަލިފާނުން ސަލާމަތްވާށެވެ.” އިތުރު އެކަލޭގެފާނުގެ މިޙަދީޘްފުޅުގައި އެ އިޝާރަތްކުރައްވަނީ ނަރަކައިގެ އަލިފާނާއި ތިމާއާއި ދެމެދުގައި ހުރަހެއް ކަމުގައި ކަދުރު އޮށެއްގެ އެއްފަޅިއެއް ލިބުނުމީހާ އެއިގެ ބޭނުން ހިފައިގެންނަމަވެސް ނަރަކައިގެ އަލިފާނުން ސަލާމަތްވުމަށެވެ. މި ޙަދީޘްފުޅުގައި تقوى ގެ ލަފްޒު ބޭނުންކުރައްވާފައި އެވަނީ އޭގެ ލުޣަވީ މާނައިގައެވެ.\nޝަރުޢީ އިޞްޠިލާޙުގައި تقوى ގެ މާނައަކީ ، ފާފަވެރިވަނިވި އެންމެހައި ކަމަކުން އެއްކިބާވެ ނަފްސު ރައްކާތެރިކުރުމެވެ. އެކަން ފުރިހަމަވެގެން ދާނީ حرام ކަންތައްތަކާއި އަދި ބައެއް مباح ކަންތައްތަކުންވެސް އެއްކިބާވެގެންނެވެ. އެހެނީ ކީރިތި ރަސޫލާ ﷲ صلى الله عليه وسلم ގެ ޙަދީޘްފުޅެއްގައި ވާފަދައިން ޙަލާލު ކަންތައްތަކާއި ޙަރާމް ކަންތައްތައްވަނީ ބަޔާންކުރައްވާފައެވެ. އަދި އެދެމެދުގައިވާ އޮޅުންއަރާ ކަންތަތަކުންވެސް އެކިބާވުމަށްވަނީ އިރުޝާދު ދެއްވާފައެވެ. ވީމާ، ޙަލާލުތޯ ނުވަތަ ޙަރާމްތޯ ސުވާލު އުފެދޭ ކަންތައްތަކުންވެސް ސަލާމަތްވުން ހުއްޓެވެ.\nކީރިތި قرآن ގައި تقوى ވެރިކަމުގެ މާނަ: ކީރިތި قرآن ގައި تقوى ފަސް ގޮތަކަށް ނުވަތަ ފަސް މާނައެއްގައި ބޭނުންކުރައްވާފައިވެއެވެ.\n1) ބިރުވެތިވުމާއި ބިރުގަތުން؛ މާތް ﷲ ވަޙީކުރައްވާފައިވެއެވެ. “يَا أَيُّهَا النَّاسُ اتَّقُوا رَبَّكُمْ إِنَّ زَلْزَلَةَ السَّاعَةِ شَيْءٌ عَظِيمٌ” (الحج 1) މާނައީ: “އޭ މީސްތަކުންނޭވެ! ތިޔަބައިމީހުންގެ ވެރިރަސްކަލާނގެއަށް ތިޔަބައިމީހުން تقوى ވެރިވާށެވެ! ހަމަކަށަވަރުން، ޤިޔާމަތްވުމުގެ ޒަލްޒަލާއަކީ ބޮޑުވެގެންވާ ކަމެކެވެ.”\n2) އަޅުކަން، މާތް ﷲ ވަޙީކުރައްވާފައިވެއެވެ. يُنَزِّلُ الْمَلآئِكَةَ بِالْرُّوحِ مِنْ أَمْرِهِ عَلَى مَن يَشَاءُ مِنْ عِبَادِهِ أَنْ أَنذِرُواْ أَنَّهُ لاَ إِلَـهَ إِلاَّ أَنَاْ فَاتَّقُونِ (النحل 2) މާނައީ: “އެކަލާނގެ އަޅުތަކުންގެ ތެރެއިން، އެކަލާނގެ އިރާދަކުރައްވާ ބަޔެއްގެ މައްޗަށް، އެކަލާނގެ أمرފުޅާއެކު، وحىއާއިގެން ملائكة ން ފޮނުއްވަތެވެ. (وحىކުރައްވަމުންނެވެ.) ތިޔަބައިމީހުން إنذار ކުރާށެވެ! ހަމަކަށަވަރުން، ތިމަންރަސްކަލާނގެ މެނުވީ، إله އަކު ނުވެއެވެ. ފަހެ، ތިޔަބައިމީހުން ތިމަންރަސްކަލާނގެއަށް تقوى ވެރިވާށެވެ!”\n3) ފާފަކުރުމުން އެކިބާވުން، މާތް ﷲ ވަޙީކުރައްވާފައިވެއެވެ. “وَأْتُواْ الْبُيُوتَ مِنْ أَبْوَابِهَا وَاتَّقُواْ اللّهَ لَعَلَّكُمْ تُفْلِحُونَ” (البقرة 189) މާނައި: “އަދި ތިޔަބައިމީހުން ގޭގެޔަށް، އެ ގޭގޭގެ ދޮރުދޮރުން ވަދެއުޅޭށެވެ! އަދި ތިޔަބައިމީހުން اللَّهއަށް تقوىވެރިވާށެވެ! އެއީ، ތިޔަބައިމީހުން ދިންނަވައި ނަޞީބު ލިބުމަށްޓަކައެވެ.”\n4) ތައުޙީދު (މާތް ﷲ ގެ އެއްކައުވަންތަކަން) ، އެކަލާނގެ ވަޙީކުރައްވާފައިވެއެވެ. “أُوْلَئِكَ الَّذِينَ امْتَحَنَ اللَّهُ قُلُوبَهُمْ لِلتَّقْوَى لَهُم مَّغْفِرَةٌ وَأَجْرٌ عَظِيمٌ” (الحجرات 3) މާނައި: “އެއުރެންނަކީ އެއުރެންގެ ހިތްތައް ﷲ ، امتحان ކުރައްވައި، تقوىވެރިވުމަށް ފަހިކޮށްދެއްވި މީހުންނެވެ. އެއުރެންނަށް ފާފަފުއްސެވުމަކާއި، ބޮޑުވެގެންވާ ދަރުމައެއްހުށްޓެވެ.” އިޚްލާޞްތެރިކަން، މާތް ﷲ ވަޙީކުރައްވާފައިވެއެވެ. “ذَلِكَ وَمَن يُعَظِّمْ شَعَائِرَ اللَّهِ فَإِنَّهَا مِن تَقْوَى الْقُلُوبِ” (الحج 32) މާނައީ: “(ކަންހުރިމަގީ) އެއީއެވެ. އަދި اللَّهގެ شعائرތަކަށް (އެބަހީ: هدى ކަތިލުމާއި، أضحية ކަތިލުމާއި، حجގެ عملތަކާއި، އެނޫންވެސް دينى أمرތަކަށް) މާތްކޮށްހިތާމީހާ (ދަންނާށެވެ!) ފަހެ، އެކަންތައްވަނީ، ހިތްތަކުގެ تقوىވެރިކަމުގެ ތެރެއިންނެވެ.”


Touristunnah Lanka Hulhuvaalaifi\nލަންކާ އެއާޕޯޓް: ޓޫރިސްޓުންނަށް އަމާޒުކޮށް ލަންކާ ކޮވިޑް އުސޫލުތަކަށް ލުއިދީފައި\nލަންކާގައި ކޮވިޑާ ގުޅިގެން އަޅާފައި ހުރި ފިޔަވަޅުތަކަށް ވަރަށް ބޮޑަށް ލުއިދީ ޓޫރިސްޓުންނަށް ހުޅުވާލައިފި އެވެ.\nހެލްތު މިނިސްޓަރު ހިހިލިޔެ ރަމްބުކްވެއްލާ ޓްވީޓް ކުރައްވައި ވިދާޅުވެފައިވާ ގޮތުން އާ ގަވާއިދުތަކަށް މިއަދުން ފެށިގެން އަމަލު ކުރަމުން ގެންދާނެ އެވެ.\nލަންކާގެ ސިއްހީ އިދާރާތަކުން ބުނާ ގޮތުން ލަންކާއަށް ދާއިރު ދެ ޑޯޒް ހަމަކުރި ފަހުން 14 ދުވަސް ވެފައިވާ ނަމަ އަދި 72 ގަޑިއިރު ނުވާ ނެގަޓިވް ޕީސީއާރު ރިޕޯޓެއް އޮތް ނަމަ ލަންކާގައި އެމީހަކު ދާން ބޭނުން ތަނަކަށް ދާންވީ އެވެ. އިތުރު ޕީސީއާރު ޓެސްޓެއް ހެދުމެއް ނޯންނާނެ އެވެ.\nލަންކާގައި ކޮވިޑާ ގުޅިގެން އަޅާފައި ހުރި ހުރިހާ ފިޔަވަޅުތައް އަދި ވެސް އުވައިނުލަ އެވެ. ކޮވިޑް ހާލަތު ވަރަށް ބޮޑަށް ގޮސްވެގެން ދިއުމާ ގުޅިގެން ލޮކްޑައުން ކޮށްފައި އޮތް އޮތުން އަދި ދެމިއޮންނާނެ ކަމަށް އިދާރާތަކުން ބުނެ އެވެ. އެެހެން ނަމަވެސް ގަވާއިދުތައް ތަންފީޒުކުރަމުން ގެންދާނީ ލުއިދިނުމުގެ ތެރެއިން ކަމަށް ވެސް އޮތީ ބުނެފަ އެވެ.\nޓޫރިސްޓުންނަށް އަމާލުކޮށް ދިން މި ލުޔަކީ ލަންކާގެ މާލީ ހާލަތު ވަރަށް ބޮޑަށް ދަށްވެ އަދި ރިޒާވާމެދު ބިރުހީވެފައި ވާތީ ދިން ލުޔެކެވެ. މައިގަނޑު ގޮތެއްގައި ދުނިޔޭގެ ހުރިހާ ޓޫރިސްޓުންނަށް ހުޅުވާލާފައިވާ އިރު ސިއްހީ އިދާރާތަކުން ހަމަޖައްސާ ވަކި ސަރަހައްދު ތަކަކުން ލަންކާއަށް އެތެެރެވާ މީހުން ޕީސީއާރު ޓެސްޓް ހަދައި ނަތީޖާ ލިބެންދެން ކަރަންޓިންގައި ތިބެން ޖެހުން އެކަށީގެންވާ ކަމަށް އޮފިޝަލުން ބުނެ އެވެ.\nސްރީލަންކާ ޓޫރިޒަމް ކޮވިޑް-19 + ކޮވިޑް ވެކްސިން


Fahathun arai jehi3goal aaeku Belgium balikoh, France final ah - One Online\nހެނާންޑޭޒް ގޯލު ޖަހައި އުފާފާޅުކުރަނީ ---\nފަހަތުން އަރައި ޖެހި ތިން ގޯލާއެކު ބެލްޖިއަމް ބަލިކޮށް، ފްރާންސް ފައިނަލަށް\nޔޫއެފާ ނޭޝަންސް ލީގުގެ ސެމީ ފައިނަލުގައި ރޭ ފްރާންސާއި ބެލްޖިއަމް ކުޅުނު ފޯރިގަދަ މެޗު، ދުނިޔޭގެ ޗެމްޕިއަން ފްރާންސުން ކާމިޔާބުކޮށްފިއެވެ.\nއިޓަލީގައި ކުޅުނު ސެމީ ފައިނަލުގައި ފްރާންސުން ބެލްޖިއަމް ބަލިކުރީ 3-2 ގެ ނަތީޖާއަކުންނެވެ. މެޗުގެ ފުރަތަމަ ހާފުގައި ބެލްޖިއަމް އިން ދެ ގޯލު ޖަހައި ލީޑު ނެގި ނަމަވެސް ދުނިޔޭގެ ޗެމްޕިއަން ފްރާންސުން ވަނީ ފަހަތުން އަރައި ތިން ގޯލު ޖަހައިފައެވެ. ފްރާންސުން މެޗުން މޮޅުވި ގޯލު 90 ވަނަ މިނެޓުގައި ކާމިޔާބު ކޮށްދިނީ ތިއޯ ހެނާންޑޭޒެވެ.\nރޭގެ މެޗު ބެލްޖިއަމް އިން ވަރުގަދަކޮށް ފެށި އިރު، މެޗުގެ 37 ވަނަ މިނެޓުގައި ޔަކިން ކަރެސްކޯ އެޓީމަށް ލީޑު ނަގައިދިނެވެ. ކަރެސްކޯ ބެލްޖިއަމްއަށް ލީޑު ނަގައިދިނީ އަރިމަތިން ކުރިއަށް ވަދެ، އެތެރެއަށް ނައްޓާލުމަށްފަހު ގޯލުގެ ކުޑަ ކަނުން ބޯޅަ ގޯލަށް ވައްދާލައިގެންނެވެ. އޭގެ ހަތަރު މިނެޓު ފަހުން ރޮބާޓޯ މާޓިނޭޒްގެ ގޯލުން ބެލްޖިއަމްއިން ލީޑު ފުޅާކުރިއެވެ. ކެވިން ޑިބްރޭނާގެ ހިތްގައިމު ތުރޫ ބޯޅައަކުން ބެލްޖިއަމްއަށް ލީޑު ފުޅާކޮށްދިނީ ރޮމެލޫ ލުކާކޫއެވެ.\nފުރަތަމަ ހާފުގައި މަޑު ރާގެއްގައި ފެނުނު ފްރާންސު، ދެވަނަ ހާފުގައި ފެނުނީ އާ ދިރުމެއްގައެވެ. ހާފުގެ ކުރީކޮޅުގައި ކަރިމް ބެންޒެމާ ޖެހި ގޯލަކާއެކު އެޓީމަށް އުންމީދު އާވެގެން ދިޔަ އިރު، އެމްބާޕޭގެ ޕެނަލްޓީއާއެކު ފްރާންސުން ނަތީޖާ ހަމަހަމަވެސް ކުރިއެވެ. ދެވަނަ ހާފުގައި އެމްބާޕޭގެ އާދަޔާ ހިލާފު މޮޅު ކުޅުމެއް ފެނުނު އިރު، ފްރާންސްވެސް ފެނުނީ ކޮންފިޑެންސާއެކު ކުޅުނުތަނެވެ.\nމެޗުގެ ފަހު ކޮޅުގައި ޕޮގްބާގެ ހިލޭ ޖެހުމެއް ގޯލުގެ ދަނޑިއަށް އަމާޒުވިތަން ފެނިގެން ގޮސްފައިވާ އިރު، މެޗުގެ 90 ވަނަ މިނެޓުގައި ތިއޯ ހެނާންޑޭޒް ޖެހި ހިތްގައިމު ގޯލާއެކު ފްރާންސުން ނަތީޖާ އަނބުރާލައި ފައިނަލް ޔަގީން ކުރިއެވެ. ފްރާންސުން ނޭޝަންސް ލީގުގެ ފައިނަލުގައި ކުޅޭނީ ސްޕެއިނާ ދެކޮޅަށެވެ. އެ މެޗު އޮންނާނީ އަންނަ އާދީއްތަ ދުވަހުގެ ރޭގައެވެ. ބެލްޖިއަމް އިން ތިންވަނަ ހޮވާ މެޗުގައި ނުކުންނާނީ އިޓަލީއާ ދެކޮޅަށެވެ.\nގުޅޭ ޓެގު ފްރާންސް ފުޓްބޯޅަ ޔޫއެފާ ނޭޝަންސް ލީގު ބެލްޖިއަމް ކަރިމް ބެންޒެމާ


O'L imthihaanugai Gn.AEC in kurierunq hoadhaifi\n2020 ވަނަ އަހަރު ޏ.އޭއީސީގެ ކިޔެވުން ފެށުމުގެ ޚާއްސަ ރަސްމިއްޔާތު. ފޮޓޯ: ޏ.އޭއީސީ\n20 ޖެނުއަރީ 2020, 7:01 |\nފާއިތުވި އަހަރުގެ އޯލެވެލް އިމްތިހާނުން ޏ.އަތޮޅު ތައުލީމީ މަރުކަޒުން ކުރިއެރުންތަކެއް ހޯދައިފިއެވެ. އެގޮތުން 2019 ވަނަ އަހަރު އޮކްޓޯބަރ/ނޮވެމްބަރު އިމްތިހާނުން އެސްކޫލުގެ 14 ދަރިވަރަކު ގައުމީ ގަދަ 10 ގައި ހިމެނޭވަރުގެ މަތީ ނަތީޖާއެއް ހާސިލުކޮށްފައި ވެއެވެ. އޭގެތެރޭގައި ވެސް ގަދަ 10ގެ2ވަނާގައި ދެ ދަރިވަރަކު ހިމެނޭކަމަށް މައުލޫމާތު ލިބެއެވެ.\nމި ޖެނުއަރީ މަހު އާއްމު ކުރެވުނު ނަތީޖާއިން އެނގޭ ގޮތުގައި ޏ.އޭއީސީން ވަނީ ހުރިހާ މާއްދާއަކުން ވެސް %50 އަށް ވުރެ މަތިން ފާސް މާކްސް ހޯދާފައެވެ. އަދި މެރިން ސައިންސް މާއްދާއިން %100 ފާސް ހޯދާފައި ވެއެވެ. އެއްވެސް މާއްދާއެއްގެ ފާސް އިންސައްތަ %50 އަށް ވުރެ ދަށްނުވާ ކަމަށް ވެއެވެ.\nތަންކޮޅެއް ކުރީގެ އަހަރުތަކަށް ބަލާއިރު ރާއްޖޭގެ އެންމެ ބޮޑެތި ސްކޫލްތަކާއި ޏ.އޭއީސީން ވާދަކުރަމުން ދިޔަ ކަމުގައި ވިޔަސް ދޭތެރެއަކުން އޯލެވެލް ނަތީޖާއާއި އޭލެވެލް ނަތީޖާ ދަށްވެ ގިނަބަޔަކު ކަންބޮޑުވުން ފާޅުކުރަމުން ގޮސްފައިވެއެވެ. އަދި އެއާއެކު ބައެއް ބެލެނިވެރިން، ދަރިންގެ ސެކަންޑަރީގައި ކިޔެވުމަށް ފުވައްމުލައް ދޫކޮށް އެހެން ރަށްރަށާއި މާލެއަށް ވެސް ބަދަލުވެފައި ވެއެވެ.\nއައު ޕްރިންސިޕަލާއެކު ފާއިތުވި އަހަރު ޏ.އޭއީސީގެ ކިޔެވުން ފެށުމުން ގިނަ ބައެއްގެ އުއްމީދުތައް އާވެގެން ދިޔައެވެ. އަދި އެއް އަހަރުގެ މުއްދަތުގައި ޏ.އޭއީސީން މިހޯދި ކުރިއެރުން ބެލެނިވެރިން ބަލައިގަންނަނީ އުފަލާއި އުއްމީދާ އެކުއެވެ. ނަމަވެސް އުއްމީދު ކުރަނީ ޏ.އޭއީސީ އަކީ މިހާރަށްވުރެން ވެސް މަތީ ނަތީޖާއެއް ހޯދާ، ރާއްޖޭގެ އެންމެ މަތީ ނަތީޖާ ހޯދާ7ސްކޫލްތެރޭގައި ހިމެނިގެން ދިއުމަށެވެ. ރާއްޖޭގެ ބޮޑެތި ސްކޫލްތަކުގެ ޕާސް ޕަސެންޓޭޖު އުޅެނީ %65 އިން މަތީގައެވެ.\nރާއްޖޭގެ ބޮޑެތި ސްކޫލްތަކާއި ކުރިން ވާދަކުރި ދުވަސްވަރު ޏ.އޭއީސީ އަކީވެސް އާބާދީ ބޮޑު ސްކޫލެކެވެ. އޭރު ސްކޫލުގައި 2000 އާއި ގާތްކުރާ އަދަދަކަށް ދަރިވަރުން ތިއްބެވެ. ނަމަވެސް މިހާރު އެސްކޫލަކީ ރާއްޖޭގެ އާބާދީ ބޮޑު ސްކޫލެއް ނޫނެވެ. އޭގެ އެއްސަބަބަކީ ފުވައްމުލަކުގައި ހިމެނޭ ސަރުކާރުގެ އަނެއް3ސްކޫލުގައި ވެސް ސެކަންޑަރީއަށް ކިޔަވައިދޭން ނިންމުމުން ކުދިންގެ އާބާދީ4ބަޔަކަށް ބެހިގެން ދިއުމެވެ. މިހާރު ޏ.އޭއީސީގެ އާބާދީ އަކީ 400 އެއްހާ ދަރިވަރުންނެވެ. ފާއިތުވި އަހަރު ގްރޭޑް 10ގައި 141 ދަރިވަރުން ކިޔަވާނެކަމަށް އެޑިއުކޭޝަން މިނިސްޓްރީގެ ސްކޫލް ތަފާސް ހިސާބު ފޮތުން ދައްކައެވެ.\nމިބަދަލާއި މެދު އެކިމީހުންގެ ވިސްނުން ތަފާތެވެ. އެއްބަޔަކު އެކަން ބަލައިގަންނަނީ ރަނގަޅު ކަމެއްގެ ގޮތުގައެވެ. އަނެއްބަޔަކު ބަލައިގަންނަނީ އެއީ ކިޔަވާ ކުދިންނަށް ލިބުނު ގެއްލުމެއްގެ ގޮތުގައެވެ.\nއިތުރު ލިޔުންފުވައްމުލައް ސިޓީޏ.އޭއީސީ\nTags: ފުވައްމުލައް ސިޓީ, ޏ.އޭއީސީ\nޢައި 20 ޖެނުއަރީ 2020 13:01\nތަންކޮޅެއް މައުލޫމާތު ސާފުކޮއްލަން ފެނޭ😬


Baarashu kulhi sarahadhaai kelaa chasbin sarahadhah Management Plan eh ekulavaalanee | ThePress\nބާރަށު ކުޅި އާއި ކެލާ ޗަސްބިން ސަރަހައްދަށް މެނޭޖްމަންޓް ޕްލޭނެއް އެކުލަވާލަނީ\nއެންވަޔަރަމަންޓް މިނިސްޓަރު ކުޅީގައި / ފޮޓޯ: އެންވަޔަރަމަންޓް މިނިސްޓްރީ\nހއ. ބާރަށު ކުޅި ސަރަހައްދާއި ހއ. ކެލާ ޗަސްބިން ސަރަހައްދަށް މެނޭޖްމަންޓް ޕްލޭނެއް އެކުލަވާކުމުގެ މަސައްކަތް ކުރަމުން ދާކަމަށް އެންވަޔަރަމަންޓް މިނިސްޓްރީން ބުނެފިއެވެ.\nމިފަދަ ޕްލޭނެއް އެކުލަވާލުމަށް އެންވަޔަރަމަންޓް މިނިސްޓްރީން ނިންމީ ބޮޑުތިލަދުންމަތީގައި ތިމާވެށީގެ ގޮތުން ހިމާޔަތް ކޮށްފައިވާ ސަރަހައްދުތައް ދެމެހެއްޓެނިވި ގޮތެއްގައި ބެލެހެއްޓުމުގެ އިންތިޒާމުތައް ހަމަޖައްސާނެ ގޮތަކާ ގުޅޭގޮތުން އެ ސަރަހައްދުގެ ރައްޔިތުންނާ ބައްދަލުކޮށް މަޝްވަރާ ކުރުމަށްޓަކައި އެ މިނިސްޓްރީއާއި ކަމާގުޅޭ ވުޒާރާތަކާއި އެލް.ޖީ.އޭ އިން ބޮޑުތިލަދުންމަތީގައި ކުރިއަށް ގެންދާ ސިލްސިލާ މަސައްކަތު ބައްދަލުވުންތަކުގެ ތެރެއިންނެވެ.\nއެގޮތުން މިއަދު ހއ. ކެލާގައިވެސް މި ބައްދަލުވުން ބާއްވާފައި ވެއެވެ. އެންވަޔަރަމަންޓް މިނިސްޓްރީން ބުނީ، މި މަސައްކަތު ބައްދަލުވުމުގެ މައިގަނޑު މަގްސަދަކީ ބޮޑުތިލަދުންމަތިން ހިމާޔަތް ކޮށްފައިވާ ހއ. ބާރަށު ކުޅި ސަރަހައްދާއި ހއ. ކެލާ ޗަސްބިން ސަރަހައްދަށް މެނޭޖްމަންޓް ޕްލޭނެއް އެކުލަވާކުމުގެ މަސައްކަތް ކަމަށެވެ.\nމި ޕްލޭން އެކުލަވާލުމަށް ކެލާ، ފިއްލަދޫ، ބާރަށް، ތަކަންދޫ، ދިއްދޫ، ވަށަފަރު، ފިނޭ އަދި އުތީމުގެ ރައްޔިތުންނާއި ކަމާ ގުޅޭ ފަރާތްތަކާއި އިދާރާތަކާ މަޝްވަރާކުރެވުނެވެ.\nމިއަދުގެ މަސައްކަތު ބައްދަލުވުން ފަށްޓަވައިދެއްވުމުގެ ރަސްމިއްޔާތުގައި ތިމާވެށީގެ ވަޒީރު ދެއްކެވި ވާހަކައިގައި ތަނެއް ހިމާޔަތް ކުރުމަކީ އެތަނެއް ރައްޔިތުންނަށް މަނާވެ ބަންދުވުމެއް ނޫން ކަމަށާއި، ހިމާޔަތް ކުރުމުގެ ބޭނުމަކީ އެތަނެއްގެ އަސްލު ނުގެއްލޭނެ ގޮތަށް އަންނަން އޮތް ޖީލުތަކަށް ފޯރުކޮއްދިނުމުގެ އިތުރުން މިހާރުގެ ޖީލަށް އެތަނުން ލާބަ އާއި މަންފާ ހޯދައި ދިނުން ކަމަށް ވިދާޅުވިއެވެ.\nމި މަސައްކަތު ބައްދަލުވުމުގައި، ތިމާވެށީގެ ވަޒީރު މިއަދު ވަނީ ތިލަދުންމަތީ އުތުރުބުރީގެ ތިން ރަށެއް ކަމުގައިވާ ދިއްދޫ، އުތީމު އަދި ވަށަފަރަށް ޒިޔާރަތް ކުރައްވާފައެވެ. މިނިސްޓަރު ވަނީ މި ތިން ރަށުގެ ކުނި ކޮށްޓާއި ރަށް ގިރާ ސަރަހައްދަށް ޒިޔާރަތް ކުރެއްވުމަށް ފަހު މި މައްސަލަތަކަށް އަވަސް ހައްލެއް ހޯއްދެވުމަށް މަސައްކަތް ކުރައްވާނެ ކަމަށް ވިދާޅުވެފައެވެ. އެންވަޔަރަންމަންޓް މިނިސްޓްރީއާއި ކަމާގުޅޭ އިދާރާތަކުން ބޮޑުތިލަދުންމަތީގައި ކުރިއަށް ގެންދާ ސިލްސިލާ މަސައްކަތު ބައްދަލުވުންތައް ހދ. ނޭކުރެންދޫ، ށ. ފުނަދޫ، އަދި ނ. ކެނދިކުޅޫދޫ ގައިވެސް ބޭއްވުމަށް ވަނީ ރާވާފައެވެ. މި ބައްދަލުވުންތައް ކުރިއަށް ގެންދިއުމަށް ހަމަޖެހިފައިވަނީ 24 ން 30 ޖަނަވަރީ އަށެވެ.\nހަބަރު އެންވަޔަރަމަންޓް މިނިސްޓްރީ ތިމާވެށި\nހާދަ ބޮޑު ޑިނގާ އެކޭ ދޯ؟؟؟ތިވަރުގެ އެއްޗިިހި އާލާ ކުރީމަ ސަރުކާރަށް ވވވފައިދާ ވާނެ..ދެން ޝުކުރިއްޔާ؟؟